ก.ล.ต.เร่ง Huobi แก้ไขระบบงาน ยืดเวลาห้ามซื้อ-ขาย “สินทรัพย์ดิจิทัล” ถึง 31 ส.ค.นี้
ก.ล.ต. สั่งยืดเวลาระงับ Huobi ให้บริการศูนย์ซื้อขายสินทรัพย์ดิจิทัลต่อไปอีก จนกว่าจะแก้ไขระบบเทคโนโลยีสารสนเทศ ระบบการเก็บรักษาทรัพย์สินลูกค้า และระบบการเปิดบัญชีและพิสูจน์ตัวตนของลูกค้า พร้อมทั้งนำส่งผลการแก้ไขต่อ ก.ล.ต. ภายในวันที่ 31 สิงหาคม 2564
ก.ล.ต. สั่งยืดเวลาระงับ Huobi ให้บริการเป็นศูนย์ซื้อขายสินทรัพย์ดิจิทัลต่อไปอีก จนกว่าจะแก้ไขระบบเทคโนโลยีสารสนเทศ ระบบการเก็บรักษาทรัพย์สินลูกค้า และระบบการเปิดบัญชีและพิสูจน์ตัวตนของลูกค้า พร้อมทั้งนำส่งผลการแก้ไขต่อ ก.ล.ต. ภายในวันที่ 31 สิงหาคม 2564
11 มิ.ย. 2564

คณะกรรมการกำกับหลักทรัพย์และตลาดหลักทรัพย์ หรือ ก.ล.ต. มีมติขยายระยะเวลาให้ บริษัท หั่วปี้ (ประเทศไทย) จำกัด หรือ Huobi แก้ไขระบบงานให้เป็นไปตามเงื่อนไขที่กำหนด รวมทั้งปรับปรุงระบบงานและบุคลากรให้มีความพร้อมในการประกอบธุรกิจ และสั่งการให้ระงับการให้บริการเป็นศูนย์ซื้อขายสินทรัพย์ดิจิทัลชั่วคราวต่อไปอีก จนกว่าจะแก้ไขระบบงานและบุคลากรได้ตามประเด็นข้างต้น และได้รับอนุญาตจากคณะกรรมการ ก.ล.ต. ให้กลับมาให้บริการได้ตามปกติ พร้อมกับให้ดำเนินการคืนทรัพย์สินตามความประสงค์ของลูกค้าภายในวันที่ 31 สิงหาคม 2564
ทั้งนี้ สืบเนื่องจากการประชุมคณะกรรมการ ก.ล.ต. ครั้งที่ 8/2564 เมื่อวันที่ 29 เมษายน 2564 ซึ่งมีมติสั่งการตามมาตรา 35 วรรคสองแห่ง พ.ร.ก. การประกอบธุรกิจสินทรัพย์ดิจิทัล พ.ศ. 2561 (พ.ร.ก. สินทรัพย์ดิจิทัลฯ) ให้ Huobi ซึ่งเป็นผู้ประกอบธุรกิจศูนย์ซื้อขายสินทรัพย์ดิจิทัล (Digital Asset Exchange) ระงับการให้บริการชั่วคราว และแก้ไขประเด็นข้อบกพร่องของระบบงานต่าง ๆ ให้แล้วเสร็จภายในวันที่ 25 พฤษภาคม 2564 และบริษัทได้มีหนังสือแจ้งขอระงับการให้บริการเป็นศูนย์ซื้อขายสินทรัพย์ดิจิทัลชั่วคราวจนถึงวันที่ 31 สิงหาคม 2564
โดยคณะกรรมการ ก.ล.ต. พิจารณาในการประชุมครั้งที่ 12/2564 เมื่อวันที่ 9 มิถุนายน 2564 เห็นว่า Huobi ได้แก้ไขในประเด็นที่สั่งการไปเพียงบางส่วน และยังไม่สามารถแก้ไขประเด็นที่เป็นข้อบกพร่องสำคัญได้อย่างครบถ้วน จึงมีมติสั่งการโดยอาศัยอำนาจตามความในมาตรา 35 วรรคสองแห่ง พ.ร.ก. สินทรัพย์ดิจิทัลฯ ให้ Huobi ระงับการให้บริการเป็นศูนย์ซื้อขายสินทรัพย์ดิจิทัลต่อไปอีก จนกว่าจะแก้ไขระบบเทคโนโลยีสารสนเทศและการมอบหมายงาน ซึ่งระบบการเก็บรักษาทรัพย์สินลูกค้า และระบบการเปิดบัญชีและพิสูจน์ตัวตนของลูกค้าที่ยังไม่แล้วเสร็จ ตามเงื่อนไขที่คณะกรรมการ ก.ล.ต. กำหนด
สำหรับการแก้ไขระบบงานที่บริษัทแจ้งมา โดยให้จัดหาแพลตฟอร์มและผู้ให้บริการระบบเทคโนโลยีสารสนเทศรายใหม่เพื่อรองรับการให้บริการแก่ลูกค้าได้อย่างมีประสิทธิภาพ และจัดให้บุคลากรมีความพร้อมในการประกอบธุรกิจศูนย์ซื้อขายสินทรัพย์ดิจิทัล ให้แล้วเสร็จ พร้อมทั้งนำส่งผลการแก้ไขต่อ ก.ล.ต. ภายในวันที่ 31 สิงหาคม 2564 โดย Huobi จะเริ่มประกอบธุรกิจต่อไปได้เมื่อได้รับอนุญาตจากคณะกรรมการ ก.ล.ต. แล้ว
นอกจากนี้ คณะกรรมการ ก.ล.ต. ได้สั่งการให้บริษัทคืนทรัพย์สินตามความประสงค์ของลูกค้าให้แล้วเสร็จภายในวันที่ 31 สิงหาคม 2564 ซึ่งหากลูกค้าไม่มารับทรัพย์สินคืนภายในกำหนดเวลา บริษัทจะต้องดำเนินการจัดให้มีการฝากทรัพย์สินไว้ในระบบที่มีความมั่นคงปลอดภัย และรายงานยอดทรัพย์สินคงค้างของลูกค้าต่อ ก.ล.ต. ตามที่กำหนดในทุกสิ้นวันทำการจนกว่าจะแล้วเสร็จ